După filmele unor regizori legendari din Statele Unite precum Francis Ford Coppola şi Paul Schrader, Festivalul de la Cannes a descoperit marţi vitalitatea cinematografiei americane independente prin intermediul unui thriller newyorkez care trece cu o viteză ameţitoare de la mahalale la vilele de lux ale unor oligarhi ruşi, fără să apese în niciun moment pe pedala de frână, informează AFP, conform AGERPRES.
Personajul Anora (Mikey Madison) este o escortă într-un club în mare vogă. Într-o seară marcată de consumul excesiv de alcool, Vanya (Mark Eydelshteyn), fiul unui extrem de bogat oligarh rus, vine în acel club. Anora ştie doar câteva cuvinte în rusă: bunica ei, imigrantă în Statele Unite, nu a învăţat niciodată engleza. Îi este încredinţat noul client. Ea reuşeşte să obţină numărul lui de telefon. Cei doi se revăd.
Anora descoperă astfel un tânăr care nu mai ştie ce să facă cu banii, o viaţă plină de petreceri şi lipsită de griji. Părinţii lui Vanya au rămas în Rusia pentru afaceri, încredinţându-i preotului de la o biserică ortodoxă din New York misiunea de a îl supraveghea pe fiul lor. Dar atunci când relaţia dintre Anora şi Vanya pare să devină serioasă, lucrurile încep să o ia razna.
Mafioţi, incursiuni în comunitatea rusofonă din Coney Island, plimbări nocturne prin New York, un aghiotant cu un fals aer de Robert De Niro: acest film cu o durată de 2 ore şi 18 minute recreează cu eficacitate atmosfera unor pelicule clasice din cinematografia americană şi descrie cealaltă faţetă a visului american.
Însă el surprinde prin faptul că păşeşte pe cărări neaşteptate şi îşi promovează eroina, Anora, care rămâne fidelă personalităţii sale şi chiar ridiculizează această lume a unor bărbaţi corupţi de puterea banilor. De la clerici, la bandiţi mărunţi şi până la cei extrem de bogaţi, toată lumea este vizată de acţiunile ei.
Regizorul Sean Baker este îndrăgostit de personajele marginale, pline de umanism.
Cineastul american a participat pentru prima dată la Cannes în 2017 cu filmul "The Florida Project", prezentat într-o secţiune paralelă, despre o adolescentă care trăieşte într-un hotel sordid de lângă Disney World, cu o trupă de actori neprofesionişti şi cu Willem Dafoe în distribuţie. A fost selectat apoi în competiţia oficială de pe Croazetă în 2021 cu lungmetrajul "Red Rocket", care a prezentat întoarcerea unui star porno în oraşul său natal.
Cea de-a 77-a ediţie a Festivalului de Film de la Cannes se desfăşoară în perioada 14-25 mai.